”Virkistysympäristöön sisältyvät arvokkaat piirteet säilytetään metsänkäsittelyssä siten, että työjälkien on oltava mahdollisimman huomaamattomia. Polut ja reitit eivät saa rikkoutua eivätkä jäädä hakkuutähteiden peittoon. Uudistusalojen on myötäiltävä maastomuotoa ja niiden on oltava pääsääntöisesti pienialaisia tai sellaiselta vaikuttavia.”

Suomen metsäkeskuksen avoimen metsätiedon karttapalvelusta selviää, että virkistysmetsän lounais- ja keskiosissa on paljon voimassaolevia hakkuuilmoituksia. Syksyllä 2016 alueen keskelle tehtiin kerralla yli 28 hehtaarin avohakkuu. Se on noin 18 kertaa keskimääräisen eteläsuomalaisen avohakkuualan koko.

Työnjälkien on oltava mahdollisimman huomaamattomia.. pääsääntöisesti pienialaisia.. Niinpä niin. Kerrataan: Metsähallitus repäisi ”ensisijaisesti retkeilyn ja maiseman ehdoilla” hoidettavalle alueelle 18 kertaa tavallista suuremman avohakkuun. Jälki voisi olla ”mahdollisiman huomaamaton” korkeintaan sokealle retkeilijälle. Mutta pieleen meni Metsähallituksen ammattilaisilta sekin. Maastossa ei selviäisi edes opaskoiran kanssa: tuho on viimeistelty kaivinkoneella tehdyllä maankääntelyllä ja ojituksilla.

Nyt syyskuussa 2018 virkistysmetsän lounaisosaan on merkitty kymmeniä hakkuuilmoituksia perinteisistä avohakkuista. Näistä joka neljäs on jälleen keskimääräistä suurempi. Ja vaikka loput hakkuualat paperilla ovat pääsääntöisesti keskimääräistä pienempiä, tosiasiassa moni aukoista tulee luonnossa olemaan isompi. Metsähallitus kun hakkaa niitä alle 10 vuotta sitten tekemiensä aiempien avohakkuualojen viereen, joissain tapauksissa suoraan kiinni parin viime vuoden aikana rajalinjan takana yksityisten omistajien tekemiin aukkoihin. Lisäksi näiden aukkojen jatkeeksi on monin paikoin ilmoitettu uusia ns. pienaukkohakkuita jossa laajempi alue pirstotaan 0,1-1 hehtaarin aukoilla ja välit harvennetaan rajusti. Virkistävä lopputulos on aukkoa, taimikkoa, harvennettua metsää, aukkoa, hakkuutähteitä, käännettyä maata, ojia.

Kansalaisaloite avohakkuiden lopettamiseksi valtionmailla on auki vielä tämän viikon lauantaihin 17.11. asti. Vielä ehtii siis allekirjoittaa!